**Latvijai sudrabs komandu stafetē Junioru Pasaules kausa piektajā posmā**

Sestdien Vinterbergā, Vācijā noslēdzies Junioru Pasaules kausa piektais un priekšpēdējais šīs sezonas posms. Junioru divvietīgo ekipāžu konkurencē augstā ceturtā vieta Mārtiņam Botam/Robertam Plūmem, starp meitenēm labākā Elīna Ieva Vītola, kurai 12. vieta, bet stafetē mūsējiem sudrabs.

Latvijas komandas sastāvā komandu stafetē startēja Sigita Bērziņa, Gints Bērziņš un Mārtiņš Bots/Roberts Plūme. S. Bērziņa pirmajā etapā finišēja ar ceturto labāko laiku, tikai nedaudz atpaliekot no otrās un trešās vietas. Lielisku braucienu aizvadīja Gints Bērziņš, kurš piektdien izcīnīja uzvaru jauniešu “A” konkurencē un savā etapā uzrādīja trešo labāko laiku. Piektais laiks etapā Mārtiņam Botam/Robertam Plūmem, taču ar to pietika, lai latvieši finišētu otrajā vietā. Stabilu sniegumu visos etapos rādīja tikai Vācijas komanda, kuri mūsējos apsteidza par gandrīz divām sekundēm, bet otrā līdz piektā vieta finišēja četru sekundes desmitdaļu ietvaros.

Mārtiņš Bots/Roberts Plūme pirms nedēļas guva smagus sasitumus Pasaules čempionātā, taču ir atguvušies un individuāli finišēja ceturtajā vietā, vairāk kā četras sekundes desmitdaļas aiz bronzas godalgas. Junioru meiteņu konkurencē labākā starp latvietēm Elīna Ieva Vītola, kurai 12. vieta. Tikai 0.024 sekundes lēnāka divu braucienu summā bija Sigita Bērziņa, kurai 13. vieta, savukārt Andai Upītei 15. vieta.

Jauniešu “A” divvietīgo ekipāžu konkurencē 9. vieta Kasparam Rinkam/Andrim Liepiņam, bet starp meitenēm piektajā vietā 14 ekipāžu konkurencē finišēja Viktorija Ziediņa/Selīna Zvilna.

Junioru Pasaules kausa sestais un noslēdzošais posms pēc nedēļas norisināsies Oberhofā, Vācijā.